**ΣΥΛΛΟΓΟΣ ΕΚΠΑΙΔΕΥΤΙΚΩΝ Π. Ε. Μαρούσι**  22 – 1 – 2025

 **ΑΜΑΡΟΥΣΙΟΥ Αρ. Πρ.: 30**

**Ταχ. Δ/νση:** Μαραθωνοδρόμου 54

**Τ. Κ.** 15124 Μαρούσι

**Τηλ.:** 2108020697 **Fax:**2108020697

**Πληροφ.: Δ. Πολυχρονιάδης 6945394406**

**Email:syll2grafeio@gmail.com**

**Δικτυακός τόπος: http//:** [**www.syllogosekpaideutikonpeamarousiou.gr**](http://www.syllogosekpaideutikonpeamarousiou.gr)

  **Προς: Σύλλογο Γονέων & Κηδεμόνων Καλλιτεχνικού Σχολείου Αθηνών**

 **Κοινοποίηση: Δ. Ο. Ε., Συλλόγους Εκπ/κών Π. Ε. της χώρας, ΤΑ ΜΕΛΗ ΤΟΥ ΣΥΛΛΟΓΟΥ ΜΑΣ**

**ΨΗΦΙΣΜΑ ΣΤΗΡΙΞΗΣ ΚΑΛΛΙΤΕΧΝΙΚΟΥ ΣΧΟΛΕΙΟΥ ΑΘΗΝΩΝ**

Φέτος το Καλλιτεχνικό Σχολείο Αθηνών κλείνει έξι χρόνια λειτουργίας με τους πρώτους/-ες εισακτέους να ετοιμάζονται να αποφοιτήσουν. Έξι χρόνια λειτουργίας χωρίς κτίριο! Έξι χρόνια τώρα παιδιά, εκπαιδευτικοί, εργαζόμενοι/-ες περιφέρονται από κτίριο σε κτίριο ως φιλοξενούμενοι (!) με ό,τι αυτό συνεπάγεται για την εκπαιδευτική διαδικασία. Εκατοντάδες χαμένες ώρες μαθημάτων, ακατάλληλες υποδομές τόσο για τα μαθήματα ειδικοτήτων όσο και για τα μαθήματα γενικής εκπαίδευσης.

Και ενώ τον Νοέμβρη του 2019 το δημοτικό συμβούλιο της Αθήνας αποφάσισε το σχολείο να στεγαστεί στο σχολικό συγκρότημα του πρώην 5ου ΓΕΛ στη Νεάπολη Εξαρχείων, στο τετράγωνο που περιβάλλεται από τις οδούς Οκταβίου Μερλιέ-Πρασσά-Βαλτετσίου-Ασκληπιού, εδώ και έξι χρόνια δε θα ήταν υπερβολή να πούμε ότι τα παιδιά περιφέρονται σε αίθουσες, ακόμα και σκάλες του κτιρίου στην οδό Π. Κυριακού στους Αμπελόκηπους, με δανειζόμενους χώρους από το 2ο Πρότυπο Λύκειο Αθηνών, δημιουργώντας ζητήματα λειτουργίας ακόμα και στο σχολείο αυτό. Τα προβλήματα πολλά, τα ατυχήματα όχι λίγα.

Η απαράδεκτη αυτή κατάσταση δεν αφορά μόνο τους υπάρχοντες και τις υπάρχουσες μαθητές και μαθήτριες, αλλά και όσα παιδιά ενδιαφέρονται και θέλουν να φοιτήσουν στο Καλλιτεχνικό Σχολείο Αθηνών. Η έλλειψη χώρων μειώνει και τη δυναμική του σχολείου. Κάθε χρόνο ο αριθμός εισακτέων είναι πολύ μικρός, ιδιαίτερα αν συγκριθεί αυτός με τον αριθμό υποψηφίων, αφού αντικειμενικά οι υποδομές είναι απαγορευτικές να δεχτούν περισσότερα παιδιά.

Απαιτούμε να λάβει τέλος αυτή η απαράδεκτη κατάσταση. Το Καλλιτεχνικό Σχολείο Αθηνών δικαιούται και πρέπει να αποκτήσει ΤΩΡΑ το δικό του κτίριο. Δεν είναι δυνατόν ένα ολόκληρο σχολείο να μην έχει δικό του, κατάλληλο κτίριο. Δεν είναι δυνατόν να υπολειτουργεί με υποδομές ακατάλληλες και αντιπαιδαγωγικές. Δεν είναι δυνατόν καθημερινά να αποτελεί ρίσκο η διεξαγωγή της εκπαιδευτικής διαδικασίας.

Ο εμπαιγμός πρέπει να σταματήσει! Εδώ και τώρα λύση!

